ΨΗΦΙΣΜΑ(1)

σχετικά με την κατάσταση στην Ευρωπαϊκή Ένωση

Η Κοινοβουλευτική Συνέλευση Ίσης Εκπροσώπησης ΑΚΕ-ΕΕ,

- η οποία συνεδρίασε στη Μπραζαβίλ (Δημοκρατία του Κονγκό) από τις 31 Μαρτίου έως τις 3 Απριλίου 2003,

A. επισημαίνοντας ότι οι σφοδρές πλημμύρες που έπληξαν τη Γερμανία, την Αυστρία και άλλες περιοχές της Κεντρικής Ευρώπης προκάλεσαν τραγικές απώλειες σε ανθρώπινες ζωές και κατέστρεψαν σπίτια, γεωργικές εκμεταλλεύσεις, καθώς και υποδομές στον τομέα των μεταφορών, των επικοινωνιών και της ενέργειας,

B. λαμβάνοντας υπόψη ότι οι τεράστιες ποσότητες επικίνδυνων χημικών που βρέθηκαν στα υπερχειλισμένα ποτάμια ως αποτέλεσμα πλημμυρισμένων χημικών εγκαταστάσεων στην Τσεχική Δημοκρατία και στη Γερμανία κινδυνεύουν να μολύνουν τα εδάφη που χρησιμοποιούνται για καλλιέργειες και γενικότερα το περιβάλλον,

Γ. λαμβάνοντας υπόψη ότι κατά το τρέχον έτος μεγάλες περιοχές του κόσμου και εκατομμύρια άνθρωποι υπέφεραν είτε από καταστροφικές πλημμύρες είτε από υπερβολικά μεγάλη ξηρασία: πλημμύρες έπληξαν την Κεντρική Ευρώπη, την Κίνα, την Ανατολική Κίνα, το Μπανγκλαντές και το Νεπάλ, ενώ ξηρασία το βορειοδυτικό τμήμα των ΗΠΑ, το νοτιοδυτικό τμήμα του Καναδά, τη Μεσημβρινή Αφρική, την Αυστραλία και τη Δυτική Ινδία,

Δ. λαμβάνοντας υπόψη ότι, λόγω των σημερινών κλιματικών μεταβολών που οφείλονται στην ανθρώπινη δραστηριότητα, υπάρχει κίνδυνος να σημειωθούν νέες φυσικές καταστροφές ανάλογης ή ίσως και μεγαλύτερης έκτασης, εάν δεν ληφθούν δραστικά μέτρα για να περιοριστούν σημαντικά οι εκπομπές αερίων που προκαλούν το φαινόμενο του θερμοκηπίου,

E. λαμβάνοντας υπόψη ότι ορισμένες ευπαθείς περιοχές κατά μήκος ποταμών και κοιλάδων έχουν χάσει εν μέρει την ικανότητα απορρόφησης υδάτων λόγω της εντατικής γεωργίας και της κατασκευής μεγάλων έργων υποδομής κατά μήκος αυτών των κοιλάδων και των ποταμών, καθώς και ότι η συνεχής ευθυγράμμιση και εμβάθυνση της κοίτης των ποταμών για την εξυπηρέτηση της ναυσιπλοΐας αυξάνουν τον κίνδυνο υπερχείλισης,

1. εκφράζει τη θλίψη της για τις ζημίες και τις απώλειες που υπέστησαν οι πλημμυροπαθείς σε όλες τις πληγείσες χώρες·

2. χαιρετίζει θερμά την ταχεία αντίδραση της Επιτροπής για την αντιμετώπιση του προβλήματος των πλημμύρων που έπληξαν την Αυστρία, τη Γερμανία και αρκετές υποψήφιες προς ένταξη χώρες·

3. υπογραμμίζει την ανάγκη ανάληψης περαιτέρω δράσης, κυρίως στους τομείς των μεταφορών και της ενέργειας, προκειμένου να περιοριστούν οι εκπομπές CO2 μέσω της μεγαλύτερης εξοικονόμησης ενέργειας και της προώθησης των ανανεώσιμων πηγών ενέργειας·

4. καλεί την Επιτροπή και τα κράτη μέλη να συμφωνήσουν γρήγορα ως προς τη λήψη μέτρων σε επίπεδο ΕΕ και σε εθνικό επίπεδο, με στόχο την υλοποίηση των στόχων που συμφωνήθηκαν στο πλαίσιο του πρωτοκόλλου του Κιότο, ως πρώτο βήμα για τον περιορισμό της έκλυσης αερίων που προκαλούν το φαινόμενο του θερμοκηπίου·

5. καλεί τις ΗΠΑ να συμπράξουν με τη διεθνή κοινότητα για την καταπολέμηση των κλιματικών μεταβολών και να επικυρώσουν το συντομότερο δυνατόν το πρωτόκολλο του Κιότο·

6. καλεί τα κράτη μέλη να προσαρμόσουν την πολιτική και τη νομοθεσία τους με στόχο την περιορισμένη και βιώσιμη χρήση της γης, να διατηρήσουν στη φυσική τους κατάσταση τα υφιστάμενα πεδία κατάκλυσης και να αποκαταστήσουν τα παλαιά, να χρηματοδοτήσουν και να προωθήσουν μέτρα αναδιάρθρωσης για την προστασία των οικοσυστημάτων στους ποταμούς και τις κοιλάδες, να διατηρήσουν το φυσικό τοπίο και τα δάση και να προστατεύσουν τα οικοσυστήματα στις περιοχές των ποταμών και των κοιλάδων που κινδυνεύουν από πλημμύρες·

7. καλεί τα κράτη μέλη να καθαρίσουν τις χημικές εγκαταστάσεις και να εξασφαλίσουν την προστασία τους από τις πλημμύρες, προκειμένου να αποφευχθεί η μόλυνση του περιβάλλοντος·

8. αναθέτει στους συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Ευρωπαϊκή Επιτροπή.

(1) Εγκρίθηκε από την Κοινοβουλευτική Συνέλευση Ίσης Εκπροσώπησης ΑΚΕ-ΕΕ στις 3 Απριλίου 2003 στη Μπραζαβίλ (Δημοκρατία του Κονγκό).